Kegyelem nektek és békesség Istentől a mi Atyánktól és az Úr Jézus Krisztustól!
Jer 1, 4-10
Így szólt hozzám az Úr igéje: 5Mielőtt megformáltalak az anyaméhben, már ismertelek, és mielőtt a világra jöttél, megszenteltelek, népek prófétájává tettelek. 
Én ezt válaszoltam: Ó, Uram, Uram! Hiszen nem értek én a beszédhez, mert fiatal vagyok! 7
Az Úr azonban ezt mondta nekem: Ne mondd, hogy fiatal vagy, hanem menj, ahova csak küldelek, és hirdesd, amit csak parancsolok! 8Ne félj tőlük, mert én veled leszek, és megmentelek! – így szólt az Úr. Kinyújtotta kezét az Úr, megérintette a számat, és ezt mondta nekem az Úr: Én most a szádba adom igéimet! 10Lásd, én a mai napon népek és országok fölé rendellek, hogy gyomlálj és irts, pusztíts és rombolj, építs és plántálj!
Krisztusban alkalmas Gyülekezet!
Vannak igék, amelyek úgy szólítanak meg bennünket, mintha Isten egészen közel hajolna hozzánk. Nem egy néphez, nem egy tömeghez, hanem egyetlen emberhez, hozzád. 
Ma Jeremiás elhívásának történetében ezt halljuk. Egy fiatal ember áll Isten előtt, tele kérdésekkel, bizonytalansággal, félelemmel. És Isten nem elsősorban feladatot ad neki, hanem önmagát adja mellé. Érzed, és megéled ennek a csodáját te, a saját életedben?
Nem véletlenül érezzük úgy, hogy ez az ige most rólunk is szól. Hiszen mennyi minden történik körülöttünk! Háborúk, gazdasági nehézségek, álhírek, hőség, aszály, bizonytalanság. De ugyanilyen valóságosak a saját életünk csendesebb válságai is: a fáradtság, a csalódások, az elfogyó türelem, a hitünk kiszáradó időszakai.
És éppen ezekbe a helyzetekbe hangzik bele Isten szava:
„Mielőtt megformáltalak az anyaméhben, már ismertelek... Ne félj, mert én veled leszek.”
Ez a mai ige, úgy érzem, hogy három nagy igazságot szeretne a szívünkre helyezni.
Isten küld. Isten alkalmassá tesz. És minden küldésének célja az Ő országának építése.
Érdekes, hogy Jeremiás küldésének végén ezt mondja az Úr: „...gyomlálj és irts, pusztíts és rombolj, építs és plántálj!”
Első hallásra talán keménynek is tűnik ez. Mi inkább azt szeretnénk hallani: építs, növekedj, fejlődj, gyarapodj!
Pedig Isten nagyon jól tudja, hogy nem lehet egészséges házat építeni korhadt alapokra.
Nem lehet új vetést elhinteni gazos földbe.
Nem lehet tiszta vizet engedni egy szennyezett csatornába.
Ezért néha előbb gyomlálni kell. És ami igazán különös, hogy ezt mennyire nehezen fogadjuk el a saját életünkben!
Sokszor úgy gondoljuk, hogy keresztyénként mindig száz százalékon kell működnünk. Mindig mosolyogni. Mindig bírni. Mindig szolgálni. Mindig teljesíteni.
Pedig még az erőművek sem így működnek.
Ha ma valaki Paksról hall, már talán senki sem botránkozik meg azon, hogy időnként egy blokkot leállítanak. Karbantartás miatt. Vizsgálat miatt. Tisztítás miatt. Vagy mert nem biztosított a hűtése a Duna által.
Tudhatjuk és beláthatjuk, hogy ezek egyike sem a gyengeség jele, hanem a hosszú távú biztonság feltétele.
Ha pedig ezt elmulasztják, abból lesz az igazi katasztrófa. És ugyanez igaz az emberre is.
Lehet, hogy most valaki úgy érkezett ide, hogy energiaválságban van. Nem csak fizikailag.
Lelkileg. Hitben. Érzelmileg. Azt érzi, hogy alacsony a vízállás.
Kevés az ereje. Kevés a türelme. Kevés az öröme. És bizony ilyenkor megijed. „Valami biztos nagyon rosszul megy nekem, biztosan katasztrófa vagyok, vagy jön a nagy vész.”
Pedig lehet, hogy Isten éppen most nem többet vár tőled, hanem a megállást. Lassítást, csendet, átgondolást, gyomlálást.
Lehet, hogy most azt szeretné, hogy végre kikapáljuk a szívünkből: a fölösleges elvárásokat, a megfelelési kényszert, a haragot, a sértettséget, az irigységet, a ki nem mondott fájdalmakat. Mert ezek ugyanúgy elszívják az életet, mint a gaz a termőföld erejét.
Nem az a baj, ha időnként nem száz százalékon működünk. Nem ez a te válságod sem.
A válság akkor kezdődik, amikor nem vesszük komolyan a figyelmeztetéseket. Amikor robbanásig hajtjuk magunkat. Amikor már mindenkit eltaposunk magunk körül. Amikor már nincs bennünk irgalom, türelem, szeretet. Mert kifogytunk belőle. Isten ezért néha előbb gyomlál. Hogy utána valóban építeni lehessen.
Jeremiás első mondata ismerős: „Hiszen fiatal vagyok.” 
A magunk kifogásaival fogalmazva, talán inkább így hangozna ez a mondat: „Nem én vagyok erre a megfelelő.” „Kevés vagyok.” „Én ezt nem tudom.” „Nem merem.” Ugye milyen ismerős?
Isten azonban nem vitatkozni jön sem Jeremiással, sem veled. Nem kezdi el bizonygatni, hogy de igen. Hanem valami sokkal mélyebbet mond: „Én veled leszek.”
Ez a válasza. Nem azt mondja: Majd ügyesebb leszel. Majd bátrabb leszel. Majd megtanulod.
Hanem: Én veled leszek. 
Ez minden küldetésünk, szolgálatunk, szeretetünk alapja. És ez hiányzik sokszor a mai világ gondolkodásából. Ma mindenki a képességeit méri: az erejét, kapacitását és a kiszámolható hasznot. Isten pedig a jelenlétét ígéri.
Most hetek óta beszélünk az aszályról, újra és újra halljuk a híreket: kevés, vagy 0 a csapadék. Alacsony a folyók vízszintje.
És mi „csak” beszélünk róla? Panaszkodunk tétlenül? Keressük a felelősöket? Haragszunk és kétségbeesünk: „mi lesz itt még?”.
De közben ritkán tesszük fel a kérdést: Én mire kaptam most elhívást? Mit tehetek én ebben a helyzetben, vagy csak úgy ma a félelmet és bizonytalanságot keltő pillanatokban?
Hol állhatok oda valaki mellé? Kit vigasztalhatok? Kit hordozhatok? Kit bátoríthatok?
Mert a lelki aszály idején is ugyanez történik. Ha egy családban mindenki csak a másikat hibáztatja, attól nem lesz több békesség.
Ha egy házasságban csak a hiányokat sorolják, attól nem lesz több szeretet és intimitás.
Ha egy gyülekezetben, vagy egyházban csak az elégedetlenség hangja hallatszik, attól nem lesz több krisztusi lépés.
Isten nemcsak esőért tanít imádkozni, hanem azért is, hogy legyen erőm megtenni azt, amit rám bízott. 
Nem biztos, hogy az egész világot kell megmentened, vagy megváltoztatnod. Lehet, hogy ma csak egyetlen ember mellé kellene odaállnod, neki kell, hogy az esője, a forrása legyél. Lehet, hogy éppen ezért tanít osztozni a nehézségében és küldött oda épp téged Isten.
Felmerül a kérdés: Rendben, de hogyan és mit kell tennem akkor egészen pontosan? A jeremiási bizonytalanság, vagy inkább kifogás keresés.
Hogyan kell úgy szolgálni, hogy abból valóban Isten országa épüljön?
Nagyon szépen fogalmazta ezt meg Lackfi János az egyik írásában, amelyet sokan olvashattak általam is megosztva a héten a Facebook-on. Hadd hangozzon el itt is:
„Jézus meglátta az összesereglett tömeget, kikérdezte őket hittanból, rájuk förmedt, reméli, betartják az összes parancsokat, szépen eljárnak templomba, mert ha nem, akkor kárhozat lesz és irgum-burgum.
Ja, nem.
Jézus meglátta az összesereglett tömeget,
és rögtön érdeklődött, ki főzi a kávét, ki hozza a pogácsát, ki teszi az oltárra a virágot, ki csinálja az imaterem hangosítását, mert ezen múlik a rendezvény sikere.
Ja, nem.
Jézus meglátta az összesereglett tömeget, követelte, hogy most tegye fel a kezét és távozzék, aki helyette Keresztelő Szent Jánost akarja követni, azok úgyis mind pokolra jutnak.
Ja, nem.
Jézus meglátta az összesereglett tömeget, és megkérdezte tőlük, ki kire szavaz a közelgő választásokon, ne vegyék félvállról, az Egyház jövője múlik ezen.
Ja, nem.
Jézus meglátta az összesereglett tömeget,
felmérte a vagyoni helyzetüket, és megparancsolta, hogy akinek több van, azonnal ossza szét a szegényebbek közt mindenét, mert különben nem megy át a tű fokán, büdös teve!
Ja, nem.
Jézus meglátta az összesereglett tömeget, és megesett rajtuk a szíve, mert olyanok voltak, mint a pásztor nélküli juhok, ezért tanítani kezdte nekik, hogy itt a mennyek országa.”
Azt hiszem valóban jól írja le Lackfi ebben, hogy milyen a mi válságkezelésünk, a mi szolgálatba indulásunk sokszor és végül hányszor döbbent rá minket az Úr, hogy: „Ja, nem.”!
Mert Jézus nem pánikot kelt, nem méricskél, nem elutasít, nem túlhajszol minket, nem irreális elvárásai vannak, nem követel és nem gyűlöletet, vagy felelősséghárítást zeng neked a távolból.
Hanem közel jön hozzád az igazsággal, amelyet szeretet hordoz. Irgalommal, amely nem hazudja el a bűnt, de utat mutat belőle. Békességgel, amely nem gyávaság, hanem Krisztus ereje. És éppen ezért olyan fontos, hogy megértsük: Isten mindenkit másféleképpen küld, de a szeretetben.
Nem ugyanaz a szolgálatunk és nem ugyanaz az ajándékunk. De a cél mindenkinél ugyanaz. Hogy Krisztus szeretete láthatóvá váljon a világban mindenkinek már ma, hogy Isten országa épüljön és ne az egótól, az álhírektől, a félelmektől halványuljon.
A mai igében van egy csodálatos mozdulat. „Kinyújtotta kezét az Úr, megérintette a számat…” 
Nem távolról kiált, mint egy felső hatalom. 
Nem parancsokat dob le az égből, mint valami bombát. Hanem közel jön és megérint. És azt mondja: „Én most a szádba adom igéimet.” 
Ez ma sem változott. Az Úr ma is közel jön. Ma is megérinti az életünket. A te szádat is meg akarja tölteni reménységgel. A te kezedet is szolgálatra akarja használni. A te szívedet is szeretettel akarja megtölteni.
Ne azt kérdezd először, hogy elég ügyes vagy-e. Ne azt, hogy elég erős vagy-e.
Hanem azt: Uram, mire hívtál el és mivel áldottál meg engem?
Hiszen Ő már az anyaméhben ismert téged. Ő talentumot rejtett beléd. Épp ezért, ha Ő küld, akkor Ő arra alkalmassá is tesz téged.
Ezért ma én is erről szeretnék tanúságot tenni előttetek. Nem a katasztrófa az utolsó szó. Nem a hőség. Nem az aszály a világban, vagy az életedben. Nem a fáradtság. Nem a félelem.
Hanem Isten országa. Mert Ő itt akar lenni közöttünk. Veled akar lenni.
Csak fogadd el Tőle azt az igét, azt az erőt, azt a Lelket, amelyet ma is neked készített és amikor majd kilépünk ebből a templomból, vigyük magunkkal ezt az ígéretet: „Ne félj… mert én veled leszek.”
Mert akit Isten elküld, azt nem csak feladattal, hanem erőforrásokkal, sőt az Ő kegyelmének és békességének jelenlétével is mindig megajándékozza. Így induljatok, mert Krisztus által nem csak felelőssek, de örök szeretettel hordozottak is vagytok! A lelki aszállyal szemben legyetek ti krisztusi források a világban!
Ámen.

